23. schôdza NR SR - 7.deň - A. dopoludnia
Dátum: 2024-12-04
Poslanec: Jakab, Július (SLOVENSKO)
Druh vystúpenia: Vystúpenie v rozprave

62. Ďakujem veľmi pekne. Znova som si vybral formu rozpravy kvôli tomu, že, že to, čo ste povedali, bolo naozaj podnetné a začnem od konca. Súčasná vláda aj v tom rozpočte naozaj sekla ľuďom po krížoch. Okrem toho, že im nedali nič z toho, čo sľúbili, tak im z tých peňaženiek vyťahujú stovky a stovky eur. A, samozrejme, že ich to netrápi, lebo tak ako hovoril pán Majerský, niektorí predstavitelia vlády si myslia, že mlieko stojí 4 eurá, nemajú poňatia o tom, za koľko to kupujú ľudia. A niektorí sa tešia, pretože si zvýšili platy o 5-tisíc eur mesačne alebo môžu chodiť aj opití po parlamente, lebo majú doživotnú rentu. Toto je to, čo sa tu dialo včera. A to je ten výsmech ľuďom na Slovensku. A dovolím si trochu upraviť kolegu Majerského, že za ten rok sme nič neurobili. Oni nič neurobili za ten rok. Nesplnili ani jeden zo svojich sľubov. Amnestie, dali si aj svojim kamošom. Platy – zvýšili si. Doživotná rentička je. Aj pán generálny prokurátor možno dostane. Už čochvíľa sa bude o tom hlasovať. Samozrejme, že ich netrápia ceny potravín. Samozrejme, že to, čo sľubovali, nesplnili, lebo francúzska Riviéra, vila je, peniaze sú, čo tam po obyčajných ľudí. Hovorili ste, že častokrát ľudia majú problém si kúpiť základné potraviny za svoje výplaty. A áno, štatistika hovorí jasne, na Slovensku, pardon, v Európskej únii patríme na strop medzi obyvateľmi, ktorí na potraviny míňajú najviac peňazí zo svojich výplat. Inými slovami, na Slovensku máme nejakú priemernú mzdu a z tej priemernej mzdy odovzdávame najväčší podiel na potraviny v porovnaní s ostatnými krajinami. A to je to, čo sme vlastne hovorili aj v tej, aj v tom našom návrhu zákona, ktorý pán Hajko vlastne rozprával pred chvíľou, že je tam problém rôzna DPH, rôzna cena za energie, cena práce, ceny prenájmu, tak pri tých liekoch je to ošetrené a funguje to. Myslím si, že by to vedelo fungovať aj pri tých potravinách. V tom zákone sme písali, že sa majú porovnávať ceny potravín bez DPH, to je jedna vec, ale druhá, poďme si povedať pravdu, v Českej republike, kde za ostatný rok ceny potravín reálne klesli, reálne klesli, jedna z krajín, ktoré patria medzi premiantov v znižovaní cien potravín za ostatný rok v porovnaní s ostatnými európskymi krajinami, Česko to dokázalo. Vážení občania, česká vláda sľúbila predvolebný sľub súčasnej vlády. Keď vaša, táto súčasná vláda spôsobila najväčší nárast potravín v Európskej únii, tak Česká republika spôsobila najväčší pokles v cien potravín Európskej únii. Toto je proste rozdiel medzi slovenskou a českou vládou za ostatný rok fungovania. A v tom Česku, ja vám poviem ešte takú, možno si to súčasná vláda neuvedomuje, ale v Českej republike platia oveľa viac peňazí za energie, v Českej republike sú omnoho vyššie náklady na cenu práce a aj tak vedia mať lacnejšie potraviny ako na Slovensku. A dokonca ich vedeli zlacnieť. Tak ja sa pýtam, že kde je súčasná vláda so svojimi sľubmi, lebo to nie je o cenách energií, o cene práce. Poliaci sú už tam, kde my s cenou práce. A majú to desiatky percent lacnejšie. Slováci o 50 % v priemere nakupujú drahšie ako Poliaci. Takže ešte raz chcem vyzvať aj vás chcem poprosiť, kolegovia v opozícii, že častokrát sa tu bavíme o takom možno najdokonalejšom riešení. Toto je uznesenie, ktoré vyzýva vládu splniť svoje predvolebné sľuby a doručiť riešenia, pretože oni sú vo vláde a sú za to zodpovední, aby doručovali riešenia. To hovorí súčasné uznesenie. To hovorí, to hovoríme my, že chceme, aby toto vláda konečne sľúbila, lebo nerobí nič, iba ceny potravín dražejú. A preto prosím aj opozíciu a prosím aj koalíciu, ktorú to nezaujíma, lebo ani tu nie sú, že treba plniť sľuby. A my to musíme ako opozícia pripomínať. A toto je uznesenie, ktoré tlačí vládu k tomu, aby sa postavila ľuďom priamo pred tvár a povedala, čo s cenami potravín chce urobiť. Ďakujem veľmi pekne.